<classify> SERIKALI imewaonya watumishi wa Shirika la Umeme Tanzania Tanesco kuwa yeyote atakayebainika anatoza fedha kubwa kwenye uunganishaji umeme wananchi atafukuzwa kazi.Onyo hilo lilitolewa jana bungeni na Waziri wa Nishati, Dk Merdard Kalemani, wakati akijibu mwongozo wa Mbunge wa Ulanga, Goodluck Mlinga CCM uliotokana na swali la msingi la Mbunge wa Kibiti, Ally Ungando CCM.Katika swali lake Ungando amesema wananchi waliofikishiwa umeme katika Jimbo la Kibiti wanakabiliwa na adha pamoja na kuwa wamelipia nguzo na mita lakini Tanesco imeshindwa kutimiza wajibu wake wa kuwaunganishia umeme.Wakati hayo yakiendelea, Mlinga alisisimama na kuomba mwongozo kwa kutumia kanuni ya 68 7 kuhusiana na uunganishaji wa umeme katika maeneo mbalimbali nchini.Serikali yetu imetangaza wananchi hawapaswi kulipia nguzo, mita na waya na wakapokea taarifa hiyo kwa vifijo na nderemo na wakaruhusu maeneo yao nguzo zipite bila kulipwa fidia. Rais wetu mpendwa ametangaza kuunganishiwa umeme ni Sh 27,000, Waziri Mkuu ametangaza pia na waziri wa nishati nae ametangaza hivyo, amesema.Alisema hata hivyo, wananchi wanapokwenda kukutana na watendaji wa Tanesco kwa ajili ya kuunganishiwa umeme wanatozwa Sh 100,000 hadi Sh milioni moja kinyume na maelekezo hayo ya serikali.Akijibu, Dk Kalemani alisema kauli ya serikali ni kuwa malipo ya kuunganisha wateja vijijini ni Sh 27,000 nchi nzima.Alionya kuwa, meneja yeyote wa Tanesco haruhusiwi kutoza zaidi ya Sh 27,000 na atakayebainika amefanya hivyo atachukuliwa hatua kali za kinidhamu pamoja na kufukuzwa kazi. Kuhusu nguzo, Dk Kalemani alisema wateja hawaruhusiwi kutozwa gharama yoyote ya nguzo iwe mijini ama vijijini.  <topic>: kitaifa 